Agassi i Clijsters prvi nositelji na U.S. Open (19/8/03) - 2003-08-19
Raspored ostalih natjecatelja, osim nositelja skupina, i mečeva bit će izvučen sutra
Andre Agassi i Kim Clijsters nositelji su prvih skupina na predstojećem posljednjem Grand Slam turniru ove sezone, Otvorenom prvenstvu Sjedinjenih Država. Agassi, među svojih osam naslova s najvećih turnira, ubraja i U-S Open 1994. i 1999. godine. Prošle godine, u finalu je izgubio od Petea Samprasa, koji se nakon tog turnira nigdje više nije natjecao. Za Kim Clijsters, ovo je prilika za prvi Grand Slam naslov. Među tenisačicama, druga nositeljica će biti Justine Henin-Hardenne, čime je Belgija postala prva zemlja osim Sjedinjenih Država u povijesti ovog turnira koja je uspjela imati svoje natjecateljice istovremeno na prvom i drugom mjestu. To je, isto tako, prvi puta od 1994. godine da nema Amerikanke na prvom ili drugom nositeljskom mjestu. Lindsay Davenport, - pobjednica 1998. -, nositeljica je treće skupine, a, potom, slijede, pobjednica 2000. i 2001. Venus Williams, te Amelie Mauresmo i Jennifer Capriati. Nakon Agassija, - koji je s 33 godine najstariji tenisač ikada rangiran kao broj jedan -, drugi je nositelj pobjednik Wimbledona Roger Federer, treći osvajač Roland Garrosa Juan Carlos Ferrero, a četvrti - mlada zvijezda američkog tenisa Andy Roddick. Kad smo već kod vremeplovskih paralela, spomenimo da se, po prvi puta od 1971, dogodilo da se ne natječu branitelji naslova ni u muškoj niti u ženskoj konkurenciji. Pete Sampras, kako rekosmo, ne nastupa već godinu dana, a Serena Williams se oporavlja od operacije koljena. Poredak ostalih natjecatelja na Otvorenom prvenstvu Sjedinjenih Država, kao i mečeva, bit će izvučen sutra, a turnir počinje 25. ovog mjeseca.